Nachdem mer zimlich früe ufgstande gsi sind und zmorge gässe gha hend, hemmer ois richtig Bahnhof i Bewegig gsetzt. D Arteplage Biel isch uf em Programm gstande. Im Zug simmer ali no chli müed gsi, aber das het sich bald de Spannig gleit, sött Biel doch e interessanti Arteplage si. Am meischte Vorfroid  gweckt het ganz klar s Tällerverschmättere im Pavillon "Happy-End". Au "Strangers in Paradise" isch vo de meischte scho im Vorherein als favorisierte Pavillon aagse worde. Wommer aacho gsi sind simmer zerscht mal zum VIP-Iigang (de für SchuelklasseJ) bätte worde. Deet simmer denn - zur Überraschig vo allne - dursuecht worde. Zerscht hemmer kei ahnig gha, was das jetzt söll, vorher simmer ja nie dursuecht worde. Doch die allgemein Grüchtechuchi het bald s Grücht in Umlauf gsetzt, es heb ja mal en Vorfall  gha, wo bsoffni Jugendlichi en Pavillon zämegschlage hend. Di beschlagnahmte (!?!) Smirnoff-Ice und Bierfläsche hend oisi Verdächt (glaubs uf jede Fall) bestätiget. Denn simmer denn doch endli dine gsi und hend ois vo de Gruppe Biel orientiere laa. Mer hend ois geiniget, zerscht zäme d Uusstellig "Leben, Lust und Lohn" vo de Schwiizer Industrie aazluege. Deet hemmer zerscht e Filmszene gsee mit enere Frauu wo vom Chef en Uftrag überchunt. Denn hemmer müesse wiiterlaufe und hend d Ufregig vo dere Frau  mitübercho, wo ois het wele klarmache, das de "Werkplatz Schweiz" sehr interessant isch, das isches denn au gsi. Si het ois denn no e Modeschau i de Zuekunft zeiget, denn hemmer müesse ga. Di nächschti Usstellig isch "Cyberhevetia.ch" gsi. Die hämmer au no zäme aaglueget. Die Usstellig het ois allne sehr guet gfalle, s sött e Stadt i de Zuekunft zeige. Mer chan über s Internet au i die Stadt glange und lüüt träffe wo si grad a de Expo bsueched, usw...  Uf jede Fall hemmer ali de Fun gha und ois recht lang da  ine uufghalte... Womer endli dusse gsi sind, hemmer ois geiniget, oisi Wünsch kännezlärne und d Usstellg "*SWiSH" aazluege. D Usstellig hemmer fascht chli schwach gfunde, aber defür hemmer umso meh froid gha, wommer oisi Wünsch hend chöne in Wunschcomputer iigä und im Wunschsee aluege...  Schliesslich hemmer denn s Gfühl gha, mer müend ois au no uf em Nationalbankpavillon i Gold verewige (allerdings au nur iekratzet...). S het sich aber no als einiges schwiriger usegstellt, als es planet gsi isch, aber  schlussendlich hemmer oises Meischterwärk doch gha.  Nach emne Blick uf d Uhr (s isch scho zimli spaat gsi!!) hemmer denn doch no wele Täller verschärbele oder Migroswägeli Fahre. Nach emne Blick uf d Wartetafle bi de Migroswägeli (mer het so öppe 2h müesse aasta) hemmer ois denn zimlich schnell für Happy-End (Tällerverschärbele) entschide. S aaschtaa isch zwar churzwiilig gsi, aber doch länger gange, als erwartet. Schliesslich simmer denn doch au no dine gsi und hend ois vomne guete Endi chöne  überzüge laa J... Denn simmer endli zu de heissersehnte Täller cho und hend oisi Wüet, Ängscht und suschtigs Zügs wommer hend wele verschärbele druf gschribe und das ding ad Wand gschwartet. S het scho recht guet tue! Nachher hemmer ois no bim Bull-Riding chöne bewiise (will die höchschti Stufe nöd iigstellt gsi isch, isches nöd allzuschwierig gsi) und luschtigi Sounds lose (wo eim hetted sölle hälfe i verschidenschte Situatione wie Liebeschummer, Luschtlosigkeit usw.) wo ois recht zum lache bracht hend... Mer  hend denn de Pavillon no chöne per Rutschbahn verlaa (mer sind ja ali muetigi) und sind ois einig gsi, es isch würkli e gueti Usstellig. Will vom ziitliche her klar gsi isch, das mer nur no ei Usstellig wo mer nöd so lang mues aaschtaa chönd bsueche, het ois so e "Astahinfotafle" wos überall chli het ghulfe ois z entscheide und mir hend no d Usstellig "Empire of Silence" bsuecht. Im Vorfeld sind Grücht umegange, s seg wie e chli e billigi Geischterbahn, was mir natürlich nöd glaubt hend und ois frisch und  unbeirrt i die Usstellig gstürzt hend. Später hend mir mitübercho das mer bim Astah die Tafle het sölle läse, will öppis interesants drufgstande wär, was ois do aber eifach z vill gsi isch... Nach enere churze Ifüerig, das Kommunikation extrem wichtig isch (am wichtigschte natürli über s Natel und nur mit Swisscom Abo J) simmer is Empire of Silence gsteckt worde. Mer hend denn de Iigang zum Stillegenerator (dur e abverheiti Scream-Maske) passiert und mer hend ois müesse befreie, idem mer di uuflüchtende Dinger  a de Wand druckt hend und so irgendwie d Energieversorgig vom Stillegenerator (wo ois d Fähigkeit zum Kommuniziere klaut het) unterbroche. Dur oise mörderischi Iisatz hemmer ois chöne befreie (Zuefall?) und sind froh gsi, wommer dusse gsi sind... Oises Urteil het sich denn de Vorurteil aagschlosse... S bescht a dere Usstellig isch de Riisemonitor vornedra gsi, wo ois ganz lang zeigt het J...  Die einte hend denn gfunde, mer hebed no gnueg Ziit zum im Funpark e Bahn z bsueche, nachher hemmer ois  besammlet zum id Iris iizstige. S isch no es cools schiff, aber s fahre druf isch sehr ähnlich wie im Zug... Womer denn in Neuchâtel aacho sind (die ~2h hemmer fascht ganz mit Arschlöchle verbracht) hemmer no chli frei gha, denn hemmer denn scho müesse go ässe. Nach em Ässe het sich denn no de Herr Chriesi verabschidet und mir gfunde, mer chönted doch d Frau Uhl is Buebezält (??) stecke, demit sie chan go schlaafe, mit dene wo au no wend. Mer hend denn nomal es bitz Volleyball gspillt und denn de letschti Abig vo  oisere Megageile Projektwuche gnosse und sind denn au mal no go schlaafe....